Kajawi wujud kasusastran Jawi enggal ingkang kasebat ing nginggil, miturut Padmosoekatja (1953), tembang-tembang ingkang limrah ing kasusatran jaman samenika, cacahipun wonten 15 warni, inggih menika (i) tembang Macapat: Kinanthi, Pucung, Asmaradana, Mijil, Maskumambang, Pangkur, Sinom, Dhandhanggula, Durma, (ii) tembang Tengahan: Gambuh, Megatruh (Dhudhukwuluh), Balabak, Wirangrong, Jurudemung, (iii) tembang Gedhe: Girisa. Jinising tembang kalawau minangka pralambang gesanging manungsa, wiwit lair utawi mijilipun dumugi sedanipun. Pralambang saben tembang inggih menika: (i) Mijil : manungsa lair utawi mijil ing ngalam donya medal saking guwa garba; (ii) Kinanthi : nalika taksih alit lajeng dipuntuntun utawi dipunkancani, dikanthi; (iii) Sinom : sampun wiwit remaja (garbanipun si + enom); (iv) Asmaradana : gadhah raos tresna/ aweh katresnan dhumateng tiyang sanes; (v) Dhandhanggula : kataman raos tresna sedaya swasana katon endah lan manis; (vi) Gambuh : sasampunipun mengku kulawarga kedah, mangertos/ gambuh/ kulinten/ sareh dhumateng prekawisipun gesang; (vii) Maskumambang : menawi sampun sepuh gesangipun bakal 62 ngambang menggalih donya lan akherat; (viii) Durma : tambah sepuh sansaya mundur; (ix) Pangkur : mungkur saking gesang kadonyan, ngadhepi akherat lajeng gentur ngibadah; (x) Megatruh : seda ateges pegat ruhipun; (xi) Pocung : lajeng dipunbuntel utawi dipunpocong. Dene watakipun tembang-tembang kalawau inggih menika (i) mijil awatak wedharing raos, saged kangge medharaken pitutur, ugi saged kangge cariyos gandrungan, (ii) kinanthi: seneng, asih, tresna, saged kangge medharaken piwulang, ugi saged kangge cariyos ingkang ngemu raos asmara, gandrungan, (iii) sinom awatak grapyak, renyah, saged kangge sesorah utawi mituturi, (iv) asmaradana gadhah raos sengsem, sedhih, prihatin, nanging prihatin amargi ketaman raos asmara, saged ugi kangge medharaken asmara, (v) dhandhanggula: awatak resep, luwes. Kangge cariyos menapa kemawon saged luwes, nanging limrahipun kangge bebuka, medharaken piwulang, gandrungan, (vi) gambuh awatak rumaket, kulinten, kangge medharaken pitutur ingkang radi sereng, limrahipun ngangge basa ngoko (nggambaraken tiyang ingkang sampun rumaket sesrawunganipun), (vii) maskumambang awatak nelangsa, medharaken raos ingkang ngeres, nelangsa, karanta, ranta, (viii) durma: galak, muntab, medharaken raos manah ingkang duka/ nepsu, ugi saged kangge cariyos perang, (ix) pangkur awatak sereng, saged kangge pitutur ingkang sereng, (x) megatruh awatak 63 sedhih, nglokro, medharaken gegetun pungun-pungun, nelangsa karanta-